text: Stærk storm rammer landsdelen
  28 oktober 2013 kl. 08.38
  Mandag eftermiddag bliver landsdelen ramt af stærk storm med vindstød af orkanstyrke, oplyser DMI.
  - I det meste af landet kommer der vindstød af storm eller stærk storm, og især over sydlige Jylland, nordlige Fyn og nordlige Sjælland. Stormen rummer vindstød af orkanstyrke, lyder meldingen.
  Stormen kommer ind over det sydlige Jylland mellem klokken 13.00 og 16.00.
  Stormen vil drive over landet i løbet af få timer, så mandag aften er der udsigt til aftagende vind i Sydjylland.
  Danmarks Meteorologiske Institut forudser forhøjet vandstand ved den jyske vestkyst. Mandag eftermiddagen ventes vandstanden ved Esbjerg, Vidå og Havneby at komme op til 3,5 meter.
  Det betyder, at der kan komme vand ind over kajkanten i Esbjerg og på Fanø, og lavtliggende havnearealer kan blive oversvømmet.
  Derfor opfordrer politiet ejerne af biler ved Fanø-færgeriet i Esbjerg samt på havneområdet i Nordby på Fanø straks gå i gang med at fjerne deres biler. Biler, der ikke bliver fjernet af ejeren, vil politiet senere i dag sørge for at få fjernet.
  Under stærk storm er vindhastigheden på mellem 28,5 og 32,6 m/s. En vindstyrke på over 32,6 kaldes orkan.
  Under orkanen 3. december 1999 blev der målt vindstød på 51 m/s på Rømø, inden vindmåleren blæste omkuld.
  